Eva Kjer Hansen (V), 2025-02-20:
Tak, formand.
Allerførst vil jeg gerne sige tusind tak til forslagsstillerne for initiativet og for at skabe en debat i det danske samfund omkring den belastning, børn og unge udsættes for ved brug af visse sociale medier.
Jeg synes, det er værd at rette den tak til forslagsstillerne, fordi det er en uhyre vigtig dagsorden, og det er faktisk lykkedes initiativtagerne med deres engagement i den grad at skabe en platform for, at vi får en solid debat om et emne, som er både vigtigt, men som også er påtrængende.
Flere har allerede været inde på de udfordringer, vi står med.
Det skal jeg lade være med at gentage, men dog alligevel bare sige, at jeg gerne vil bygge bro til partierne ved at sige, at selvfølgelig er der også mange gode ting ved den nye digitale verden, der også giver nogle nye friheder, fællesskaber og kommunikationsmuligheder.
Men det er jo netop der, hvor vi er nødt til at være opmærksomme på og bevidste om de negative aspekter, der følger med, og at vi der får snakken om, hvordan vi skaber en fornuftig onlinefærden, hvordan vi får det håndteret, og hvordan vi i virkeligheden ikke blot blandt børn og unge får en god, fornuftig og okay adfærd, men også blandt de øvrige generationer, der har nok så meget brug for også at forholde sig til, hvad deres forbrug egentlig er og den påvirkning, de bliver udsat for af de sociale medier.
Det gælder om, at vi hjælper hinanden med at blive rustet til at anvende de digitale løsninger fornuftigt.
Det er et fag, der har relevans i forhold til den digitale tid, vi er i, og som jo netop også kan være grundlaget for at få taget diskussionen i familien og få drøftet i familien, hvordan ens adfærd er, og hvad det er for en afhængighed, man bliver udsat for ved at benytte de sociale medier.
Ministeren har allerede skitseret en række initiativer, som ministeren står bag og vil tage fat på, og det er jo også nogle af de forslag, som er blevet nævnt af forslagsstillerne bag borgerforslaget, nemlig at se på, hvordan man i langt højere grad kan sikre en effektiv håndhævelse af de regler, der allerede er på området.
Det handler om at se på, om vi kan få andre regler gennemført på EU-niveau, bl.a. sådan noget som restriktioner i forbindelse med alder, og det handler i det hele taget om at kigge på fastholdelsesmekanismer, datahøst og alt det, der ellers relaterer sig til de sociale medier.
Jeg synes, det er dejligt at se det engagement, der er fra ministerens side, men jeg vil sige, at jeg allerede nu efter de få dage, jeg har været inde som stedfortræder i Folketinget, driller regeringen med alt det, vi skal nå i løbet af det danske formandskab i EU.
Det er bare for at sige, at hele EU-dimensionen kan vi sagtens tage fat på, også når vi ikke har EU-formandskabet.
Til de kollegaer, der har været inde på, hvad vi gør nu i forhold til EU, i forhold til at vi har en forordning, og i forhold til at vi har en omfattende lovgivning, vil jeg sige, at jeg kun kan opfordre til, at vi får taget fat i vores kollegaer i Europa-Parlamentet og får rejst den samme debat der.
Især til Enhedslistens ordfører vil jeg sige, at det jo godt kunne være, at vi kunne finde kollegaer i andre lande, der deler den bekymring, vi har for vores børns og unges trivsel, og som er enige i, at det er meget bedre, hvis vi i fællesskab står sammen om at gå op imod techgiganterne.
Det øger nok vores muligheder for, at vi i virkeligheden også kan få håndhævet nogle af de regler, vi gerne vil have skal være gældende på det område.
Så min opfordring til kollegaerne her skal være: Sørg nu for, at vi alle sammen bidrager til, at vi også tager den debat det relevante sted, nemlig på den europæiske platform, hvilket vi jo har rigtig god mulighed for at gøre.
Jeg kan godt forstå den frustration, fru Lisbeth Bech-Nielsen giver udtryk for, og jeg har også selv haft den undervejs, for man synes, at tingene nogle gange kan tage lang tid.
Men jeg synes, at vi der skal være opmærksomme på, om vi også får nogle regler og en håndtering af de udfordringer, der er på området, hvor det er virkningsfuldt, og hvor det er effektivt.
Og der tror jeg bare, at vi når allerlængst, hvis vi får lavet nogle internationale regler på det felt.
Ligesom debatten fylder mere hos os nu, tror jeg faktisk også, at den vil gøre det i de andre lande, uden at jeg skal kunne sige, at jeg har været involveret i noget for nuværende.
Men det er dér, vi kan sætte ind, og jeg tror, at vi kan finde de fora, hvor vi kan være med til at løfte det.